Vrou in hof vir ‘huurmoord’: Vorige man ook vermoorMaria Ferreira voor die polisiestasie kort nadat sy in hegtenis geneem is. Foto: Valke Nadat ŉ vrou Sondag in Mpumalanga in hegtenis geneem is omdat sy na bewering ŉ huurmoordenaar gekry het om haar man te vermoor, kyk die polisie ook nou meer in diepte na die moord op haar vorige man. Maria Ferreira (53), ŉ inwoner van Ponta do Ouro in Mosambiek, het vandag in die Witrivier-landdroshof verskyn nadat sy Sondag in hegtenis geneem is. Maroela Media het vroeër berig Ferreira het na bewering ŉ polisiebeampte R20 000 betaal om haar man, Carlos Ferreira (55), te vermoor. Toe sy Sondag die geld aan die beampte oorhandig, het beamptes van die Valke toegeslaan en haar net daar in hegtenis geneem. Kapt. Dineo Lucy Sekgotodi, woordvoerder van die Valke in Mpumalanga, het gesê dit het tydens die hofverrigtinge aan die lig gekom Ferreira is nou vir ŉ derde keer getroud. “Haar tweede man, Allen Hepburn (42), is op 5 Februarie 2012 voor hul huis in Bronkhorstspruit met ŉ mes doodgesteek terwyl hy besig was om ŉ voertuig se band om te ruil,” het Sekgotodi gesê. “Die saak word steeds ondersoek. Daar sal nou deeglik ondersoek ingestel word of Hepburn se dood wel ŉ moord was of moontlik ook ŉ huurmoord.” Sy het gesê Ferreira sal in polisie-aanhouding bly totdat sy volgende Maandag weer in die hof verskyn.